Minister vil forbyde deepfake videoer i Danmark

Kulturminister Jakob Engel-Schmidt (M) har sat sit embedsværk til at undersøge, om man helt kan forbyde deepfake videoer i Danmark. Årsagen er en video hvori statsminister Mette Frederiksen afskaffer pinsen, påsken og sågar julen. Det skriver Jyllands-Posten.

Videoen er skabt af Dansk Folkeparti med hjælp fra kunstig intelligens og er, naturligvis, helt udenfor virkelighed.

Tidligere har også Liberal Alliance konstrueret deepfake videoer med falske udgaver af Mette Frederiksen, forsvarsminister Troels Lund Poulsen (V) og udenrigsminister Lars Løkke Rasmussen (M).

Den slags videoer kan være en trussel, mener kulturministeren. Derfor mener han, at det skal det være ulovligt at “stjæle folks stemme, identitet og personlighed for at skabe deepfake videoer ved hjælp af kunstig intelligens,” skriver avisen.

– Det underminerer den demokratiske samtale og holdbarheden af vores demokrati, siger Jakob Engel-Schmidt til avisen.

Hos Dansk Folkeparti, der står bag videoen der startede det hele, er man uenig. Partiets digitaliseringsordfører Peter Kofod mener at et forbud er for voldsom.

– Jeg synes ikke, at man skal vedtage et generelt forbud. Det ville være alt for bredt og afholde partier, organisationer eller erhverv fra at tage del i en digital udvikling, som er ret væsentlig at være en del af, siger Peter Kofod til TV 2.

Minister vil forbyde deepfake videoer i Danmark